De amore coniugali/1.2
<div class="text">

 	
 	
II.
Carmen nuptiale
Tybicinem alloquitur
 

Hos numeros, tibicen, ama atque hos incipe cantus,
et placidos festa concine luce modos.
Primus Hymen trucibus mollivit corda puellis
atque animos facili contudit arte feros,
5
primus inexpertos vinclo sociavit amores,
legitimo statuens debita jura toro,
et primus gratae decerpto flore juventae
primitias Veneris et sua dona tulit.
Hos numeros, tibicen, ama atque hos incipe cantus,
10
et placidos festa concine luce modos.
Hic docuit lentis innectere colla lacertis
atque renudato jungere membra sinu,
hic rixas pacemque simul, nunc ore recluso,
et nunc consertis oscula ferre labris,
15
hic lingua titubante loqui, dum spiritus udo
gutture, dum querulo ducitur ore sonus.
Hos numeros, tibicen, ama atque hos incipe cantus,
dum texunt virides laurea serta fores.
Hoc primum virgo didicit bene culta magistro
20
et femur et lateri conseruisse latus,
atque inter questusque leves et murmura nota
nunc has, nunc alias arte novare vices,
dum gratus resilit membris tepor, imaque venis
it venus, et fesso corpore languet amor.
25
Hos numeros, tibicen, ama atque hos incipe cantus,
dum texunt virides laurea serta fores.
Quis fulgor? Deus, ecce deus. Nunc ore favete,
desine et impariles, tibia, ferre modos:
sanctus adest coetusque suos invisere gaudet,
30
castaque conjugio nectere vincla parat,
atque haec ut placitis firmet connubia votis,
talia divino sancit ab ore deus:
«Has ego felici jungo nunc omine dextras;
dic, juvenis, dic tu, bella puella: «Placet».
35
«En placet»: ore tuos, juvenis, nunc excipe amores,
oscula neu, virgo, prima dedisse neges.
Convenit: dedit hic, accepit et illa. Pudicum
hoc est. Quid vultus, scita puella, rubes?
Atque oculis animum fas est atque ore fateri,
40
gaudia neu tacito, virgo, reconde sinu.
Caetera nox et nos et Amor lectusque docebunt;
haec tu nunc fidei pignora certa cape.
Quam bene, quod digitis aurum perlucet in istis;
anulus hic vobis, quod scit uterque, dabit.
45
Ite pares, paribusque animis in vota juventae,
et sua concordi reddite jura toro,
jungat Amor, quos junxit Hymen taedaeque jugales:
quae juvenes, teneat haec quoque cura senes.»